Oblasć Tomsk (rusce Томская область‎/Tomskaja oblast) je oblasć w aziskim dźělu Ruskeje. Leži w přitočnišću rěki Ob na juhowuchodźe Zapadosibirskeje nižiny a ma nimale samsnu wulkosć kaž cyła Pólska. Wjetšina teritorija wobsteji z tajgi. Zarjadniske sydło a zdobom najwjetše město oblasće je Tomsk z něhdźe 500.000 wobydlerjemi. Jeničke dalše wulkoměsto je Sjewjersk (108.000 wobydlerjow), kotryž je dla strategisce wažneho předźěłowanja plutoniuma a dalšich fabrikow zawrjeny za wukrajnikow.